Diari Oficial de la Generalitat Valenciana


Sumari del DOGV 5189, del 01-02-2006 (2006/659)

Bases generals que han de regir la constitució i formació de les borses de treball de l'Ajuntament.
---------------------------------------------------------------------------------------------------

### Dades del document

Número de DOGV
:   5189

Data del DOGV
:   01-02-2006

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2006/659


Data del document
:   13-01-2006

Organisme emissor
:   Ajuntament de Tavernes de la Valldigna

Tipus de document
:   Convocatòria

Correcció d'errades

Anàlisi jurídica

 Descriptors 

:   * Tavernes de la Valldigna
    * administració local
    * treball temporal

Bases generals que han de regir la constitució i formació de les borses de treball de l'Ajuntament. [2006/A659]  
Mitjançant el present anunci, es fa saber a tots els interessats, que pel Decret de la Regidoria Delegació d'Urbanisme, Personal, Foment Local i Administració, de data 13 de gener de 2006, s'han aprovat les bases que literalment es transcriuen a continuació:  
Bases generals que han de regir la constitució i formació de les borses de treball de l'Ajuntament de Tavernes de la Valldigna.  
Primera. Objecte  
Les presents bases tenen per objecte establir les normes generals de constitució i funcionament de les borses d'ocupació temporal per a l'exercici provisional de llocs de treball, mitjançant el nomenament de personal funcionari interí o mitjançant la contractació de personal laboral temporal, segons corresponga a la naturalesa jurídica funcionarial o laboral dels llocs que es pretenguen cobrir.  
El present reglament és d'aplicació a totes les borses d'ocupació de l'Ajuntament de Tavernes de la Valldigna, tot això sense perjudici d'adaptar-les, si escau, a les peculiaritats d'aquells col·lectius que tinguen una normativa específica.  
Les borses es constituiran atenent el principi d'especialitat, segons la naturalesa, sector o categoria dels llocs que cal proveir.  
Segona. Legislació aplicable  
En tot allò no establit en les presents bases, s'aplica, amb caràcter general, el que es disposen les següents normes:   
. Llei 7/1985, de 2 d'abril, Reguladora de les Bases del Règim Local.  
. Preceptes bàsics del Reial Decret Legislatiu 781/1986, de 18 d'abril, pel qual s'aprova el Text Refós de les Disposicions Legals Vigents en Matèria de Règim Local.  
. Preceptes bàsics de la Llei 30/1984, de 2 d'agost, de Mesures per a la Reforma de la Funció Pública, amb les modificacions introduïdes per successives lleis.  
. Preceptes bàsics del Reial Decret 896/1991, de 7 de juny, pel qual s'estableixen les regles bàsiques i els programes mínims a què ha d'ajustar-se el procediment de selecció dels funcionaris d'administració local.  
. Decret Legislatiu de 24 d'octubre de 1995, del Consell de la Generalitat Valenciana, pel qual s'aprova el Text Refós de la Llei de la Funció Pública Valenciana  
. Decret 33/1999, de 9 de març, del Govern Valencià, pel qual s'aprova el Reglament de Selecció, Provisió de Llocs de Treball i Carrera Administrativa del Personal comprés en l'àmbit d'aplicació de la Llei de la Funció Pública Valenciana.  
. Ordre de 10 de novembre de 2004, de la Conselleria de Justícia i Administracions Públiques, s'ha procedit a realitzar la regulació de les borses d'ocupació temporal  
. Preceptes no bàsics del Reial Decret Legislatiu 781/1986, de 18 d'abril, i de la Llei 30/1984, amb les modificacions introduïdes per la Llei 23/1988.  
. Preceptes no bàsics del Reial Decret 896/1991, de 7 de juny.  
. Reial Decret 364/1995, de 10 de març, que aprova el Reglament General d'Ingrés del Personal al Servei de l'Administració General de l'Estat i de Provisió de Llocs de Treball i Promoció Professional dels Funcionaris Civils de l'Administració de l'Estat   
. Reial Decret 462/2002, de 24 de maig, sobre indemnitzacions per raó del servei.  
A més, particularment en els processos de selecció per a la policia local, s'aplica la següent normativa:  
. Llei 6/1999, de 19 d'abril, de la Generalitat Valenciana, de Policies Locals i de Coordinació de Policies Locals de la Comunitat Valenciana i normes de desplegament.  
. Decret 88/2001, de 24 d'abril, del Govern Valencià, pel qual s'estableixen les bases i criteris generals uniformes per a la selecció, promoció i mobilitat de totes les escales i categories de les policies locals i auxiliars de policia local de la Comunitat Valenciana.  
. Ordres d'1 de juny de 2001, de la Conselleria de Justícia i Administracions Públiques, de desenvolupament del Decret 88/2001, de 24 d'abril, del Govern Valencià.  
. Ordre de 23 de novembre de 2005, de la Conselleria de Justícia, Interior i Administracions Públiques, per la qual s'aprova el barem general d'aplicació als concursos de policia local de la Comunitat Valenciana, pel torn de mobilitat.  
. Ordre de 23 de novembre de 2005, de la Conselleria de Justícia, Interior i Administracions Públiques, per la qual s'aprova el barem general per a la valoració dels mèrits en els concursos oposició convocats per a la selecció dels membres dels cossos de policia local de la Comunitat Valenciana.  
. Ordre de 23 de novembre de 2005, de la Conselleria de Justícia, Interior i Administracions Públiques, per la qual s'estableixen els criteris mínims per la selecció dels policies locals de la Comunitat Valenciana en les proves físiques, psicotècniques i de reconeixement mèdic.  
. Restants disposicions normatives que resulten aplicables sobre la matèria.  
Tercera. Requisits dels aspirants  
Els aspirants han de tenir els requisits que s'estableixen en les bases específiques de cada convocatòria.  
La titulació s'acreditarà mitjançant l'expedició dels títols corresponents per l'autoritat acadèmica competent. Esta mateixa autoritat podrà declarar també l'equivalència de títols i serà l'única competent per a fer eixa declaració d'equivalència. Els títols hauran d'estar degudament convalidats en la data d'acabament del termini de presentació d'instàncies.  
Tots els requisits hauran de complir-se, com a màxim, el darrer dia del termini de presentació d'instàncies i mantenir-se durant tot el procés selectiu.  
Quarta. Instàncies  
Qui desitge participar en les corresponents proves d'accés haurà de sol·licitar-ho mitjançant els models d'instància que facilitarà la Secció de Personal, situada la primera planta de l'edifici de la casa consistorial, a la plaça Major, 1 d'esta localitat, o en el Registre General, situat a la planta baixa.   
Igualment, caldrà que els aspirants adjunten el justificant acreditatiu d'haver efectuat el pagament dels drets d'examen, de conformitat amb l'ordenança fiscal reguladora de la taxa per a la realització de proves selectives d'accés a la funció pública.   
L'ingrés es podrà realitzar fent el pagament del document expedit en la Secció de Gestió Tributària de l'Ajuntament, o bé mitjançant gir postal o telegràfic, adjuntant a la instància el justificant, consignant el número de gir i indicant clarament les borses a què aspira.  
Les sol·licituds es dirigiran a l'Alcaldia Presidència d'este Ajuntament.  
Si és el cas, els mèrits de la fase de concurs, cal acreditar-los mitjançant originals o fotocòpies compulsades, juntament amb la instància, i no es tindrà en compte cap mèrit que no s'acredite en eixe moment. En la instància cal detallar els mèrits que s'adjunten.   
El termini per a la presentació d'instàncies serà de vint dies naturals, comptadors a partir de l'endemà de la publicació de l'anunci de convocatòria corresponent en el Boletín Oficial del Estado, que obrirà l'esmentat període de presentació.  
Les instàncies es presentaran en el Registre General de l'Ajuntament, situat a la planta baixa de la casa consistorial, a la plaça Major, 1 d'esta localitat, o en qualsevol de les formes que determina l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (modificada per Llei 4/1999, de 13 de gener).   
L'import dels drets d'examen i de formació de l'expedient per cada una de les proves selectives, només podrà ser tornat quan l'aspirant no siga admès al procés selectiu.  
Cinquena. Admissió d'aspirants  
Per tal de ser admesos en les proves selectives, n'hi haurà prou que els aspirants manifesten en les seus instàncies que compleixen totes les condicions exigides referides a la data d'expiració del termini de presentació d'instàncies i que han pagat els drets d'examen.  
Una vegada finalitzat el termini de presentació d'instàncies, l'Alcaldia Presidència dictarà una resolució, en el termini màxim de tres dies, en què declararà aprovades les llistes provisionals d'aspirants admesos i exclosos, la qual s'adoptarà atenent el que han declarat els aspirants. En esta resolució, que es publicarà en el tauler d'anuncis municipal, constarà el nom i els cognoms dels aspirants admesos i exclosos i, si és el cas, el motiu de l'exclusió, el lloc, la data i l'hora de constitució del tribunal, la seua composició, així com la data, l'hora i el lloc de començament de les proves selectives. En eixa resolució es concedirà un termini de dos dies hàbils perquè es puguen formular reclamacions o esmenar els defectes que hagen motivat l'exclusió. Els errors de fet podran esmenar-se en qualsevol moment, d'ofici o a petició de l'interessat.  
Conclòs el termini de reclamacions i esmenes sense que s'haja presentat cap reclamació, la llista provisional esdevindrà automàticament definitiva, la qual cosa s'anunciarà mitjançant un anunci que es publicarà en els llocs indicats per a la llista provisional. En cas contrari, açò és, que es presenten reclamacions, seran acceptades o recusades en la resolució aprovatòria de la llista definitiva d'admesos i exclosos, la qual es publicarà, així mateix, en els llocs indicats per a la llista provisional. Els aspirants que, dins del termini assenyalat, no esmenen l'exclusió o al·leguen l'omissió, justificant el seu dret a ser inclosos en la relació d'admesos, seran definitivament exclosos de la realització de les proves.   
La resolució que aprova la llista definitiva d'admesos i exclosos posa fi a la via administrativa; per consegüent, i de conformitat amb el que disposen els articles 116 i 117 de la Llei 30/1992, de 26 de novembre, amb les modificacions introduïdes per la Llei 4/1999, de 13 de gener, i en els articles 8, 14, 25 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, els interessats podran optar per interposar un dels següents recursos:  
a) amb caràcter potestatiu, recurs de reposició davant l'Alcaldia Presidència, en el termini d'un mes comptador des de l'endemà de la publicació de l'esmentada resolució.  
Transcorregut un mes des de l'endemà de la interposició del recurs de reposició sense que haja sigut resolt, podrà entendre's desestimat per tal de poder interposar el recurs contenciós administratiu, a elecció seua, davant els jutjats del mateix ordre de València, o davant el jutjat contenciós administratiu del seu propi domicili, en el termini de sis mesos des d'eixa desestimació.  
b) Recurs contenciós administratiu a elecció seua, davant els jutjats del mateix ordre de València, o davant el jutjat contenciós administratiu del seu propi domicili, dins del termini de dos mesos comptadors des de l'endemà de la publicació de la referida resolució.  
Tot això sense perjudici de poder exercir qualsevol altre recurs o acció que s'estime procedent en defensa dels seus interessos.  
Sisena. Tribunal de selecció  
La composició del tribunal de selecció, predominantment tècnica, estarà integrada pels següents membres:  
President:   
El president de la corporació o un membre d'esta en qui delegue.  
Secretari:   
El secretari de la corporació o un funcionari d'esta en qui delegue.  
Vocals:   
Tres tècnics experts designats pel president de la corporació municipal.  
Un representant del Comité d'Empresa i Junta de Personal de l'Ajuntament.  
La designació dels membres del tribunal inclourà la dels suplents respectius.  
Excepte el president i el secretari, tots els membres del tribunal hauran d'estar en possessió d'una titulació igual o superior a l'exigida en la convocatòria respectiva.  
El president i els vocals del tribunal tindran veu i vot. En cada sessió del tribunal poden participar els membres titulars i, si són absents, el suplents; ara bé, no podran substituir-se entre ells en la mateixa sessió. Si, una vegada constituït el tribunal i iniciada la sessió, se n'absenta el president, este designarà un substitut entre els vocals que hi haja, el qual el substituirà durant la seua absència.  
El secretari és membre del tribunal amb veu i sense vot. El secretari alçarà acta de cada sessió, on farà constar les qualificacions dels exercicis i també, si escau, les incidències i les votacions que s'hi produïsquen.  
Les actes, numerades i rubricades, constituiran l'expedient que reflectirà el procés selectiu dut a terme.  
Segons el que disposa l'Ordre de 17 de juliol de 1989, de la Conselleria d'Administració Pública (DOGV número 1118 de 31.07.1989), sobre l'ús del valencià en les proves selectives, tres cinquenes parts dels membres del tribunal tindran comprensió com a mínim oral i escrita de valencià.  
Per a un millor acompliment de la seua missió, el tribunal podrà disposar la incorporació als seus treballs d'assessors especialistes en aquelles proves en què ho considere necessari o convenient, quan les característiques o la dificultat de la prova ho requerisquen, els quals es limitaran a l'exercici de les seues respectives especialitats tècniques i col·laboraran amb el tribunal i tindran veu però no vot.  
A fi d'assegurar el compliment efectiu del que disposa l'ordre esmentada adés, el tribunal incorporarà els assessors especialistes necessaris per tal de garantir la possibilitat que totes les proves es puguen fer en valencià.  
Quan concórrega en els membres del tribunal alguna de les circumstàncies previstes en l'article 28 de la Llei 30/1992, de 26 de novembre, de Règim Jurídic de les Administracions Públiques i del Procediment d'administratiu Comú, estos s'abstindran d'intervenir-hi, i notificaran esta circumstància a l'Alcaldia Presidència; així mateix, els aspirants podran promoure la recusació dels membres del tribunal, d'acord amb el que s'ha establit en l'article 29 de l'esmentada llei.  
No podran formar part dels tribunals ni ser-ne nomenats col·laboradors o assessors qui, en els cinc anys anteriors a la publicació de la convocatòria, hagen realitzat tasques de preparació d'aspirants a proves selectives d'accés a l'administració pública.  
Els assessors del tribunal estaran sotmesos, així mateix, a les causes de recusació i abstenció establides anteriorment.  
El tribunal no podrà constituir-se ni actuar sense l'assistència de més de la meitat dels seus membres, titulars o suplents indistintament; serà necessària l'assistència del president i del secretari. En cada sessió del tribunal podran participar els membres titulars presents en el moment de la constitució i, si estan absents, els suplents, sense que puguen substituir-se entre ells en la mateixa sessió.  
Si, constituït el tribunal i iniciada la sessió, se n'absenta el president i/o el secretari, designaran, entre els vocals concurrents, el seu substitut durant la seua absència.  
De totes les sessions del tribunal, tant de celebració d'exercicis, correcció i avaluació, i deliberació dels assumptes de competència seua, el secretari estendrà una acta que serà firmada per tots els membres del tribunal, en què es faran constar les qualificacions dels exercicis, l'avaluació individualitzada dels mèrits de cada aspirant en cas de concurs, i també les incidències i, si escau, les votacions que s'hi produïsquen. Les actes numerades i rubricades constituiran part de l'expedient que reflectirà el procés selectiu dut a terme.  
Si els membres del tribunal de selecció, una vegada iniciades les proves de l'oposició o les qualificacions dels mèrits del concurs, cessen en els càrrecs en virtut dels quals van ser designats, continuaran exercint les seues funcions fins que acabe totalment el procés selectiu de què es tracte. Si per qualsevol motiu els membres del tribunal, el secretari o president o els seus suplents, amb independència de la responsabilitat en què incórreguen, no volen o no poden continuar sent-ne membres, cosa que impedeix la continuació reglamentària del procediment selectiu per falta de titulars o suplents necessaris, es consideraran vàlides les actuacions anteriors i previs els tràmits corresponents, es designaran els substituts dels que hagen cessat i, posteriorment, es realitzaran les actuacions que falten fins a la fi del procés selectiu.   
El tribunal està facultat per a resoldre els dubtes i les qüestions que puguen suscitar-se durant la realització de les proves i prendre els acords necessaris per a garantir el bon ordre del procés selectiu en tot el que no estiga previst en estes bases. Així mateix, està facultat per a interpretar-les adequadament.   
Els actes que posen fi als procediments selectius hauran de ser motivats. La motivació dels actes del tribunal dictats en virtut de discrecionalitat tècnica, científica o professional en el desenvolupament de la seua comesa de valoració, n'hi haurà prou que estiga referida al compliment de les normes legals i reglamentàries, així com de les bases.  
Les resolucions del tribunal de selecció vinculen l'administració, sense perjudici que esta, si és el cas, puga procedir a la revisió, conforme al que preveuen els articles 102 i següents de la Llei de Règim Jurídic de les Administracions Públiques i del Procediment Administratiu Comú.  
Contra les resolucions i actes de tribunals de selecció, i també contra els seus actes de tràmit, si estos últims decideixen directament o indirectament sobre el fons de l'assumpte, determinen la impossibilitat de continuar el procediment, produeixen indefensió o perjudici irreparable a drets i interessos legítims, els interessats podran interposar recurs d'alçada davant l'autoritat que els va nomenar, que caldrà fonamentar en qualsevol dels motius de nul·litat o anul·labilitat prevists en els articles 62 i 63 de la Llei 30/1992, de 26 de novembre de 1992, de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener.  
Per a la resolució del recurs, l'Alcaldia Presidència sol·licitarà un informe al tribunal actuant, el qual, si és el cas, tornarà a constituir-se per este motiu, de conformitat amb el que estableixen les bases. L'informe vincularà l'òrgan que ha de resoldre sobre el recurs quan pretenga alterar la proposta de nomenament.  
L'oposició als restants actes de tràmit podran al·legar-la els interessats per a consideració en la resolució que pose fi al procediment.  
Respecte de les indemnitzacions que corresponen als membres del tribunal qualificador i assessors, hi és aplicable el que disposa el Reial Decret 462/2002, de 24 de maig, o normativa que el substituïsca.  
Setena. Començament i desenvolupament de les proves  
La data, l'hora i el lloc del començament del primer exercici, junt amb les llistes d'aspirants admesos i exclosos, la composició del tribunal i la data de la constitució, es publicarà al tauler d'anuncis de l'Ajuntament.  
Les qualificacions i el començament de la resta dels exercicis s'anunciarà també al tauler d'anuncis de l'Ajuntament i en el local on s'haja realitzat la prova anterior.  
Les proves selectives i exercicis es faran seguits, si és possible, el mateix dia de començament de les proves.  
Els aspirants seran convocats en crida única. No presentar-se a qualsevol dels exercicis en el moment de ser cridat comporta automàticament la pèrdua del dret a participar en este exercici i en els successius, i a quedar exclòs, en conseqüència, del procés selectiu.  
No obstant això, en els supòsits de casos fortuïts o de força major que hagen impedit la presentació dels aspirants en el moment previst, sempre que estiguen degudament justificats i així ho estime el tribunal, es podran examinar discrecionalment els aspirants que no van comparèixer en ser cridats, sempre que no haja finalitzat la prova corresponent ni es dificulte el desenvolupament de la convocatòria amb perjudici per a l'interés general o de tercers.  
L'ordre d'actuació dels aspirants en els exercicis que per les seues característiques no es puguen realitzar de forma conjunta pels aspirants, es determina per l'últim sorteig realitzat per la Generalitat Valenciana per a la selecció de personal, a què es refereix l'article 10.3 del Decret 33/1999, de 9 de març, del Govern Valencià.  
Totes les proves podran fer-se indistintament en valencià o en castellà, segons trie l'aspirant.  
El tribunal, excepte per raons que justifiquen el contrari, adoptarà les mesures oportunes per garantir que els exercicis siguen corregits sense conèixer la identitat de l'aspirant.   
Els aspirants hauran d'observar en tot moment les instruccions dels membres del tribunal o del personal ajudant, col·laborador o assessor durant la realització de les proves, per a l'adequat desenvolupament d'estes. Qualsevol alteració en el desenvolupament normal de les proves per part d'un aspirant, quedarà reflectida en l'acta corresponent, encara que eixe aspirant podrà continuar realitzant l'exercici amb caràcter condicional fins que el tribunal resolga sobre l'incident.  
Abans de començar cada exercici, i sempre que s'estime convenient durant el desenvolupament, els membres del tribunal, els seus ajudants o assessors comprovaran la identitat dels aspirants.  
Les proves selectives, exercicis, temaris i, si escau, la valoració de la fase de concurs, s'establiran en les respectives bases específiques de cada convocatòria.  
Huitena. Constitució i funcionament de la borsa de treball  
8.1 Les borses de treball d'ocupació temporal estaran constituïdes per:  
a) El personal que haja participat en els processos selectius per a la provisió en propietat o contractació laboral indefinida d'este ajuntament, i haja aprovat algun exercici i acredite els requisits que li van ser exigits per a participar en el procés selectiu. A les borses de treball que es constituïsquen mitjançant este procediment no els seran aplicables les disposicions detallades anteriorment en estes bases. En este cas, si es produeix un empat en les qualificacions del procés de selecció, la borsa de treball es constituirà aplicant les regles següents:  
. Major nombre d'exercicis superats en la fase d'oposició.  
. En cas de concurs oposició, a favor de qui tinga més puntuació en l'oposició.  
. Si continua l'empat, o es tracta només d'oposició, tindrà preferència l'aspirant que haja obtingut més puntuació en els exercicis pràctics.   
. Si persisteix l'empat, la proposta es farà a favor de qui haja obtingut més puntuació total en els exercicis pràctics.  
. Si encara continuara l'empat, es proposaria l'aspirant de més edat.  
b) El personal que supere el procés selectiu de formació de la borsa de treball regulat en les bases especifiques que s'aproven a este efecte. En este cas, si es produeix un empat en les qualificacions, el tribunal aplicarà les regles següents:  
. En cas de concurs oposició, en favor de qui tinga més puntuació en l'oposició.  
. Si continua l'empat, o es tracta només d'oposició, es farà una proposta de nomenament a favor de qui haja obtingut més puntuació en els exercicis pràctics.   
. Si persisteix l'empat, la proposta es farà a favor de qui haja obtingut més puntuació total en els exercicis pràctics.  
. Si encara continuara l'empat, es proposaria l'aspirant de més edat.  
En tots dos casos, una vegada finalitzades les proves selectives específiques, es farà pública, en el tauler d'anuncis de l'Ajuntament i en aquells altres llocs que considere oportuns, les relacions d'aspirants que han superat les proves selectives i que, per tant, queden inclosos en la borsa de treball corresponent.   
8.2 En este anunci figuraran els aspirants ordenats per ordre decreixent de puntuació total obtinguda, i en el corresponent anunci es farà constar de cada aspirant el número d'ordre, cognoms i nom, DNI i puntuació total obtinguda.  
8.3 Per als nomenaments es seguirà escrupolosament el nombre d'ordre d'aspirants de la borsa.  
8.4 En cada cas, la duració de la relació laboral serà pel termini que s'assenyale en el corresponent nomenament com a funcionari interí o contracte laboral. Cada nomenament interí o contractació s'efectuarà en relació amb un sol lloc de treball i per a llocs base de l'estructura administrativa. En cas d'acabar la vigència del nomenament o contracte laboral sense completar el període d'un any de serveis, l'aspirant podrà obtenir-ne un altre o altres successius fins a completar este període. Una vegada acabada la vigència del nomenament o contracte i una vegada assolit o superat este període d'un any, no es podrà obtenir un nou nomenament o contracte fins que no s'haja esgotat la llista i, si és el cas, li pertocara novament per torn.  
8.5 La creació de cada borsa de treball anul·larà les existents amb anterioritat de la mateixa especialització. L'Ajuntament podrà en qualsevol moment que ho estime convenient, promoure la constitució d'una nova borsa de treball, si bé, en el supòsit de no haver-se esgotat la borsa anterior, este acte caldrà que siga motivat.  
8.6 Cessament.   
El contractat laboral o funcionari interí, o candidat inclòs en la borsa serà cessat automàticament en qualsevol dels casos següents:  
. Per expiració del termini pel qual va ser nomenat.  
. Per renúncia al lloc de treball que està exercint en el supòsit que l'haja obtingut per formar part de la vigent borsa de treball.  
. Per finalització de les necessitats del servei.  
. Per supressió o amortització del la plaça o lloc ocupat.  
. Per reingrés del titular del lloc que substitueix.  
. Per provisió definitiva o contractació laboral indefinida del lloc de treball després del corresponent procés de provisió o selecció.   
8.7 Efectes del cessament.  
Amb caràcter general, el cessament automàtic del treballador interí implicarà el reingrés en la borsa corresponent en l'últim número d'ordre.  
Si el cessament es produeix abans del transcurs d'un any acumulable des que es va produir el nomenament, es mantindrà en el mateix número d'ordre que tenia en el moment de la designació.  
8.8 Incidències.  
Causarà baixa de forma automàtica en la borsa de treball i, per tant, en quedarà exclosa, la persona candidata que:  
. No accepte el contracte per causes diferents a les que s'especifiquen en l'apartat referent a renúncies justificades.  
. No presente la documentació exigida.  
. No es presente a la signatura de l'acta de nomenament o document que formalitze la relació laboral.  
. Per falta o falsedat d'alguns dels requisits exigits o de les circumstàncies al·legades per a formar part de la borsa.  
. Per sanció de falta disciplinària molt greu.  
. Per falta de capacitat o de rendiment manifesta.  
8.9 Renúncia justificada.  
S'admetran com a causes justificades per a renunciar temporalment al lloc de treball oferit, sense que este fet comporte perdre el número d'ordre corresponent en la borsa, les següents:  
. Incapacitat temporal derivada de malaltia o d'accident.  
. Maternitat, en el cas de la mare, si la renúncia es produeix entre el setè mes de gestació i les setze setmanes amb posterioritat al part.  
. Adopció, si la renúncia es produeix dins de les setze setmanes amb posterioritat a la data de formalització de l'adopció.  
. Sol·licitud de suspensió per atenció de fill fins que complisca tres anys d'edat o haver d'atendre un familiar de segon grau de consanguinitat o afinitat que estiga a càrrec seu, que per raons d'edat, accident o malaltia, no puga valer-se per ell mateix i no tinga una activitat retribuïda.   
. Sol·licitud de suspensió per tenir en vigor o haver sigut proposat per este ajuntament un contracte o nomenament d'un lloc de superior categoria o que siga de més interès per a l'interessat, tot això, com a màxim, mentre dure el referit contracte o nomenament.  
Les suspensions anteriorment al·ludides (atenció de fills o familiars, així com la de tenir un contracte en vigor u oferta més interessant) només generarà el dret a ser mantingut en el número d'ordre corresponent en la borsa. La persona que al·legue un d'estos motius de renúncia haurà de presentar la documentació justificativa corresponent.  
Novena. Presentació de documents  
9.1 L'Ajuntament comunicarà per escrit a la persona que corresponga contractar en règim laboral temporal o nomenar com a funcionari interí que aporte la documentació que es detallarà a continuació. En el termini de 2 dies hàbils, comptadors a partir de l'endemà de la recepció de la corresponent comunicació, l'aspirant o aspirants proposats per a ser contractats hauran de presentar en la Secció de Personal els documents acreditatius següents:  
a) Fotocòpia del document nacional d'identitat, acompanyada de l'original per a ser compulsada.  
b) Còpia autenticada o fotocòpia compulsada de la titulació exigida.  
c) Declaració jurada de no haver estat separat, mitjançant un expedient disciplinari, del servei de qualsevol administració pública, ni trobar-se incapacitat.  
d) Certificat mèdic acreditatiu de no patir cap malaltia o limitació física o psíquica que impedisca, que impossibilite o que siga incompatible amb l'exercici de les funcions.  
e) Dades bancàries de l'entitat en la qual s'ha de fer la domiciliació de les nòmines.  
f) Si és el cas, fotocòpia de la cartilla d'afiliació a la Seguretat Social.  
g) Si és el cas, original de la targeta de demandant d'ocupació del Servef.  
h) Els aspirants que hagen fet valer la seua condició de persones amb disminucions hauran de presentar un certificat de la Conselleria de Treball i Afers Socials que acredite esta condició, i també la seua capacitat i compatibilitat per a exercir les tasques i les funcions corresponents a les places a què aspira.  
9.2 No presentar la documentació dins del termini indicat, llevat dels casos de força major o quan de la presentació dels documents es desprenga l'incompliment dels requisits de la convocatòria o en el supòsit de falsedat en la declaració, donarà lloc a la invalidesa de les actuacions de l'aspirant i, per tant, quedarà exclòs de la borsa de treball.   
Onze. Contractació en règim laboral o nomenament com a funcionari interí  
11.1 Presentada la documentació per l'aspirant i sent esta conforme, l'òrgan municipal competent autoritzarà la contractació en règim laboral temporal de l'aspirant que corresponga en els models de contractació vigents en cada moment i de conformitat amb la normativa aplicable en matèria laboral.  
Així mateix, quan es done el cas d'ocupar places de personal funcionari que estiguen vacants, es procedirà al nomenament com a funcionari interí del personal que corresponga per ordre de prelació, tot això de conformitat amb la legislació vigent.  
11.2 Els decrets de contractació laboral temporal o de nomenament com a funcionari interí, segons el cas, seran notificats als interessats, que hauran de formalitzar el corresponent contracte o acta de presa de possessió del lloc de treball com a funcionari interí en el termini de 2 dies hàbils, comptadors des de l'endemà de la recepció de la notificació del decret corresponent.  
En el mateix termini, si escau, els interessats hauran d'exercir l'opció prevista en l'article 10 de la Llei 53/1984, de 26 de desembre, d'Incompatibilitats del Personal al Servei de les Administracions Públiques.  
Qui, sense causa justificada no formalitze el corresponent contracte o prenga possessió de la plaça com a funcionari interí, perdrà tots els drets derivats de la superació de les proves selectives, tret que esta circumstància siga pel motiu d'una decisió d'este ajuntament.  
Dotze. Procediment abreujat de provisió de llocs de vacants.  
Amb caràcter excepcional i quan siga urgent la necessitat de provisió temporal d'un lloc de treball i no hi haja borsa de treball, o quan l'exercici d'algun lloc requerisca una idoneïtat adequada en raó de l'especialitat de les seues funcions, la selecció del candidat podrà realitzar-se valorant la formació acadèmica i professional, l'experiència laboral i, si és procedent, el resultat d'una entrevista. Prèvia autorització de la Direcció General d'Administració Autonòmica, i després de retre compte a la Comissió de Seguiment de les causes que han motivat l'elecció d'este procediment, la selecció de candidats podrà realitzar-la l'organisme o la conselleria corresponent. En tot cas, el procés selectiu es farà públic, com a mínim, mitjançant l'anunci en el tauler de la seu central i la direcció territorial de la Conselleria o l'organisme de dependència del lloc a cobrir durant 10 dies.   
L'anunci haurà de contindre, com a mínim, la informació següent:   
. Denominació, classificació i ubicació territorial de les places a cobrir.   
. Requisits per a participar en la selecció i barem d'aplicació.   
. Termini, lloc de presentació i l'òrgan al qual hauran d'adreçar-se les sol·licituds, i també la documentació que, si s'escau, haja d'acompanyar-se.   
. Tribunal o comissió de valoració.   
Tretze. Comissió de Seguiment  
13.1 Les competències de la Comissió de Seguiment de les borses de treball seran assumides per la Mesa de Negociació i la Comissió Negociadora. Per la qual cosa, per a la valida adopció dels dictàmens al respecte s'ha de tenir en compte, si fa el cas, les normes de funcionament específiques d'estos òrgans col·legiats. Estos dictàmens són facultatius i no vinculants per a l'òrgan de govern que li competisca resoldre.  
13.2 Competències de la Comissió de Seguiment de borses de treball.  
a) Realitzar el seguiment de les borses de treball.  
b) Estudi i aprovació de propostes de mesures conduents a la millora de la gestió de les borses de treball.  
c) Debatre a nivell tècnic, i també preparar la redacció de possibles acords en aquelles qüestions relatives a borses de treball i ocupació temporal que l'administració i/o els sindicats hagen de sotmetre a negociació sindical en la Mesa General de Negociació, quan estes així ho acorden.  
d) Emetre informe sobre la resolució de les reclamacions que es formulen en esta matèria i els assumptes en què reglamentàriament haja de ser oïda, com també sobre qualsevol qüestió relacionada amb la seua comesa, a proposta de l'administració o dels representants del personal.  
e) Mitjançar, amb caràcter no vinculant, entre l'administració i l'organització sindical amb representació en este ajuntament, amb anterioritat a la iniciació de qualsevol procediment judicial per qüestions relacionades amb el funcionament de les borses de treball o qualsevol altre assumpte relacionat.  
f) Proposar les mesures que estime oportunes per a la formació i gestió de les borses de treball, com també la creació de comissions de seguiment específiques per a borses de treball determinades o conjunt de borses de treball quan així s'estime convenient, en funció de les seues característiques peculiars i diferenciades.  
h) Emetre dictamen respecte de les propostes de modificació del procediment regulat en estes bases.  
Catorze. Impugnacions, vinculació, modificació i publicació de les bases   
Contra l'acord aprovatori de les bases, el qual és definitiu en via administrativa, els interessats legitimats podran interposar un dels següents recursos:  
a) Amb caràcter potestatiu, recurs de reposició davant el mateix òrgan que va dictar l'acte recorregut en el termini d'un mes, comptador des de l'endemà de la publicació de les bases en el Butlletí Oficial de la Província de València. Si transcorre un mes des de l'endemà de la interposició del recurs de reposició sense que haja sigut resolt, podrà entendre que ha sigut desestimat i interposar recurs contenciós administratiu, a elecció seua, davant la Sala Contenciosa Administrativa del Tribunal Superior de Justícia de la Comunitat Valenciana, en el termini de 6 mesos.  
b) Recurs contenciós administratiu, a elecció seua, davant la Sala Contenciosa Administrativa del Tribunal Superior de Justícia de la Comunitat Valenciana dins del termini de dos mesos, comptadors des de l'endemà de la publicació de les presents bases al Butlletí Oficial de la Província.  
Contra tots els actes administratius definitius que es deriven de les bases, els interessats podran interposar els escaients recursos en els casos i en la forma establits en la Llei 4/1999 de modificació de la Llei 30/1992, de Règim Jurídic de les Administracions Públiques i Procediment Administratiu Comú, i en la Llei 9/1998, de 13 de juliol, Reguladora de la Jurisdicció Contenciosa Administrativa.  
Si entra «al·legació, suggeriment, reclamació o petició de revisió» per escrit sobre la puntuació atorgada pel tribunal o una altra circumstància relativa al desenvolupament de les proves durant els 3 dies hàbils següents a l'exposició pública de les puntuacions de cada prova o exercici, serà el tribunal el que decidirà sobre estes en la següent sessió, i ho consignarà en la corresponent acta, tot això sense perjudici del que s'ha establit en els paràgrafs anteriors amb respecte a la interposició de recursos, que regirà per a les normes generals sobre procediment i règim jurídic de les administracions públiques; l'esmentat termini de 3 dies no operarà quan els aspirants reduïsquen eixe termini per a realització d'exercicis.  
Les bases i normes vinculen l'administració, els tribunals de selecció de les distintes convocatòries i els qui hi participen, així com l'òrgan que fa les funcions de comissió de seguiment de les borses de treball.  
En qualsevol moment, sempre abans de la convocatòria de cada borsa i aprovació de la llista provisional d'aspirants admesos al procés selectiu, l'Alcaldia Presidència podrà modificar o deixar sense efecte les bases generals i/o específiques mitjançant l'adopció de la corresponent resolució, que serà publicada en la forma escaient.  
En els restants supòsits, per a l'anul·lació o la revisió d'ofici dels acords aprovatoris de les convocatòries, s'atendrà el que preveuen els articles 102 i 106 de la Llei de Règim Jurídic de les Administracions Públiques i del Procediment Administratiu Comú.  
Les presents bases es publicaran íntegrament en el Butlletí Oficial de la Província. Les bases específiques de cada convocatòria de constitució de borsa de treball es publicaran en el tauler d'edictes municipal i en la pàgina web de l'Ajuntament.  
Tavernes de la Valldigna, 13 de gener de 2006.. El cap de l'Activitat 04 de Recursos Humans i Gestió de Personal: Valentín Vercher Manclús.